  Виталий Пронин Пичи Пурга ёросысь Вуж Мӧнья гуртыcь Зинаида но Аполлос Моисеевъёсты гурт калык вазиськись, ужась но котькытчы мыло-кыдо пыриськись луэмзы понна гажа. Пичи Пурга ёросысь Вуж Мӧнья гуртысь Моисеев кузпалъёс нылъёсынызы. Аполлос Николаевич кема аръёс ӵоже газовикъёс дорын оператор луыса тыршиз. Нош Зинаида Ивановна гуртысьтызы «Тюрагай» нылпи садын ужаз.  Табере соос кыкназы ик шутэтскыны потӥзы ини, ужысь ветеранъёс луо. Ньыль пинал будэтэм сяна, кузпалъёс Зинаида Ивановналэсь пичи вынзэ пыд йылаз ӝутӥзы  на. Моисеев кузпалъёс 44-тӥ  арзэ ог-огзэс яратыса но валаса уло ини.Зинаида Ивановна, улонысьтыз вань курыт-ческытсэ огинэ люкаса, туэ тулыс «Удмуртия» издательствоын поттӥз «Йыбырттон» книгазэ. Отын со тодаз вае ортчем сюрессэ но матысь ӵыжы-выжыоссэ. Со сяна, сюлэмысь потэм кылбур чуръёсыз но вань.- Ужамысь дугдӥ но мар карыны ӧй вала ни, ваньмон дыры трос луиз кадь, - гожъяськыны кутскемез сярысь вера нылкышно. - Пичи дырме, ӵыжы-выжыосме, аслэсьтым улэм-вылэмме гожтыса книгаен поттэме кемалась потэ ни вал. Малпанъёсы уйёсы изьыны ӧз сётылэ ни. Со вискын кылбур чуръёс но йырам чилектэм кадь олокытысь лыктыны шӧтазы. Пумен чуръёсы трос но трос люкаськизы. Мар кароно? Дугды ай, малпасько, гуртысьтымы дышетӥсь Лидия Петрова улэм-вылэмез сярысь книга поттӥз ук. Вазиськи солы. Лидия Петровна мылкыдме бурдъяз. Озьы вордӥськиз книга.- Мамамы книгазэ дасян сярысь милемлы пал кыл но ӧз поттылы, - Зинаида Ивановна сярысь верало нылпиосыз. - Ас понназ каллен гинэ дауртӥз, лэся, лушкем. Куке ми солэсь ужам ужзэ адӟимы, воксё паймимы. Улэм-вылэмез сярысь гожъямъёссэ лыдӟыса, синкылиос ик быльырало.Аполлос Николаевич - усто арганчи, кырӟанъёс кылдытъя. Зинаида Ивановнаеныз ӵош кырӟаны яратэ, вӧзазы пиналъёссы но итӥсько.- Кыкназылэн ик соослэн куараоссы уӵылэн кадь чебересь, - кузпалъёс сярысь верало Вуж Мӧнья гуртын улӥсьёс. - Кыкназы ик капчи мылкыдоесь, каньылэсь, асьсэдыз ноку вылӥе уг пукто, котькинлы юрттыны дасесь. Нылпиоссы но лякытэсь, ужаны но, кырӟаны но шаплыесь,  адямилы шуныт кыл вераны быгато. Бадӟымез пизы Игорь Моисеев - Удмуртиысь дано артист, Удмурт театрын шудэ. Сергей пизы Уйпала ветлэ. Ирина нылзы артысь Выль Мӧнья гуртысь культура юртэн кивалтэ, кырӟанъёс гожъя. Пичиез Настязы гуртазы ик нылпи садын ужа.- Мынам Зина апаелы но Аполлос кырсиелы музъемозь йыбырттэме потэ, - вера Зинаида Ивановналэн выныз Виталий Иванович. - Соос монэ адями каризы, паськыт но югыт улон сюрес вылэ поттӥзы. Соос ке ӧй юрттысалзы, ӧйтӧд, кин меда мон луысал та улонын? Табере мынам аслам семьяе вань ини. Апаен кырси корка но ӝутыса сётӥзы. Кызьы тау уд кары сыӵе адямиослы?Кузпалъёсты шумпотто 6 нуныкайёссы. Соос песяйёссы доры ӵем гинэ вуыло. Зинаида Ивановна мусо внукъёссэ ческыт пыжиськемъёсын утялтэ, нош Аполлос Николаевич мунчозэ эстэ.Любовь Тихонова Теги: арлыдоос пуконкорка  